b'\n_START_ARTICLE_\nLauri Posti\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nPosti opiskeli sek\xc3\xa4 Turun ett\xc3\xa4 Helsingin yliopistossa, jossa v\xc3\xa4itteli vuonna 1942 liivin kielen \xc3\xa4\xc3\xa4nnehistoriaa k\xc3\xa4sitelleell\xc3\xa4 ty\xc3\xb6ll\xc3\xa4. 1930-luvulla h\xc3\xa4n teki tutkimusmatkoja vatjalaisten, veps\xc3\xa4l\xc3\xa4isten ja liivil\xc3\xa4isten luo. Opiskeluaikanaan h\xc3\xa4n toimi Akateemisessa Karjala-Seurassa. _NEWLINE_Vuodesta 1945 Posti toimi suomalaisen filologian apulaisena (apulaisprofessorina). Vuonna 1953 h\xc3\xa4net nimitettiin Helsingin yliopiston it\xc3\xa4merensuomalaisten kielten professoriksi, ja h\xc3\xa4n hoiti virkaa vuoteen 1971 saakka._NEWLINE_Klassikon aseman on saavuttanut Postin tutkimus From Pre-Finnic to late Proto-Finnic, jossa kirjoittaja ensimm\xc3\xa4ist\xc3\xa4 kertaa esitt\xc3\xa4\xc3\xa4 kantasuomen \xc3\xa4\xc3\xa4nteenmuutosten olleen germaanisten kielten vaikutusta. N\xc3\xa4in Postin tutkimukset tulivat luoneeksi pohjaa it\xc3\xa4merensuomalaisten ja germaanisten kielten kontaktien tutkimukselle, joka sittemmin ennen kaikkea Jorma Koivulehdon ansiosta mullisti kuvan suomen kielen historiasta. Posti tutki my\xc3\xb6s it\xc3\xa4merensuomalaisten kielten balttilaisia lainasanoja._NEWLINE_Posti kuului Urho Kekkosen yst\xc3\xa4v\xc3\xa4piiriin ja kohosi 1960-luvulla Suomen kielitieteen keskeiseksi organisaattoriksi. H\xc3\xa4n oli Helsingin yliopiston historiallis-kielitieteellisen osaston (nykyisen humanistisen tiedekunnan) dekaani ja ylioppilastutkintolautakunnan puheenjohtaja. Posti oli my\xc3\xb6s t\xc3\xa4rke\xc3\xa4ss\xc3\xa4 asemassa perustettaessa Kotimaisten kielten tutkimuskeskusta ja ehti toimia opetusministerin\xc3\xa4 Keijo Liinamaan virkamieshallituksessa. H\xc3\xa4n oli Suomalaisen tiedeakatemian ja Suomen Tiedeseuran j\xc3\xa4sen._NEWLINE_Suomen ja Viron televisioyleis\xc3\xb6lle Lauri Posti tuli tutuksi Naapurivisan toisena tuomarina Paul Aristen rinnalla vuosina 1966\xe2\x80\x931970.'